ДO ПРЕЗИДЕНТА НА

РЕПУБЛИКА БЪЛГАРИЯ

**ПРЕДЛОЖЕНИЕ**

**за сезиране на Конституционния съд**

**Относно:** Неправомерно направени промени в Конституцията от Народното събрание

**Уважаеми г-н Президент,**

Молим да упражните правомощията си по чл. 150 ал. 1 от Конституцията и да оспорите закона за изменение и допълнение на Конституцията пред Конституционния съд, поради груби процедурни нарушения при приемането й, както и **поради нарушение на императивни конституционни текстове** относно правомощията на Обикновеното и Великото народнo събраниe. Доводите ни за това са следните:

1. Промените в Конституцията относно служебните правителства, промяната в структурата и състава на ВСС, както и в системата на прокуратурата, нарушават баланса на властите и де факто представляват промяна във формата на държавно управление по смисъла на чл. 158 т. 3, което е и в нарушение на чл. 153 от КРБ, изяснено с недвусмислено  Решение № 3 от 2003 г. на Конституционния съд.
2. Отпадането на изискването висши представители на държавната власт да нямат друго гражданство, освен българско, поставя държавата в абсурдна ситуация на възможност в управлението да участват хора, полагали клетва за вярност към чужди държави и работещи за неясно какви интереси в противоречие на чл. чл. 58 ал. 1, 59 ал.1 и 76 ал. 2 КРБ.
3. Има постъпили поне две предложения от организации за промени в Конституцията относно паричното обращение и националната парична единица, които изобщо не са разгледани – на Сдружение Консервативен институт – Вх. № ПГ-49-328–00-115/14.11.2023 г. и на РТВ-ИС - Вх. № ПГ-49-331-00-9/11.12.2023 г.
4. Преобладаващата част от становищата по конституционните промени, дадени от различни институции и организации, са отрицателни и посочват многобройни дефекти и абсурди в предлаганите промени.
5. В този случай е редно (дори задължително) да се проведе обществено обсъждане на промените в Конституцията, което до този момент не е направено; включително не са допускани представители на обществени и неформални организации в парламентарните комисии, дори и като наблюдатели, въпреки изричните им искания, за което можем да представим доказателства.

Такъв важен и основополагащ закон като Конституцията задава бъдещото развитие на държавата и обществото за десетилетия напред и не може да бъде приеман от **малка група депутати, на тъмно, без обществено** **обсъждане** и нарочно прокарван във време на празници и различни обществени и политически напрежения, при това с груби нарушения на конституционни текстове и решения на Конституционния съд.

Молим да упражните правомощията си пред КС, като поискате отмяната на закона, поради грубите нарушения на Конституцията, описани по-горе.

14 ноември 2023

град Варна

С уважение:

адрес за кореспонденция: